खरसावां प्रखंड मुख्यालय के सभागार भवन में 14वें वित्त आयोग की समीक्षा बैठक प्रखंड विकास पदाधिकारी दयानंद प्रसाद जायसवाल की अध्यक्षता में की गई। बैठक में पंचायत स्तर पर चल रहीं योजनाओं की समीक्षा की गई। इस दौरान बीडीओ ने निर्देश दिया कि कार्य में प्रगति लाकर योजना को समय पर पूरा करें। मौके पर जायसवाल कहा कि खरसावां प्रखंड की सभी 13 पंचायतों में 14वें वित्त आयोग के तहत कुल 85 योजनाएं संचालित हैं, जिसमें से 16 योजना पूर्ण हो चुकी हैं। 69 योजनाओं का कार्य प्रगति पर है। खरसावां की सिमला पंचायत में छह योजनाओं में से दो पूर्ण हो चुकी हैं। रिडिंग में 13 में से सात, खरसावां में सात में तीन, जोजोडीह में छह में चार योजनाएं पूर्ण हो चुकी है। इसके अलावा तेलायडीह में पांच, जोरडीहा में 11, कृष्णापुर में नौ, दलायकेला में दो, बड़ाआमदा में सात, हरिभंजा में छह, बिटापुर में छह, चिलकू में पांच, बुरूडीह पंचायत में दो योजनाएं संचालित हैं। बैठक में जेएसएस अशोक कुमार महतो, सभी पंचायत सचिव, कनीय अभियंता आदि उपस्थित थे।